Inwoner ontdek ‘skat’ in see | News24
LAST UPDATED: 2018-10-22, 12:17
Inwoner ontdek ‘skat’ in see
Frik Nortje (68) van Jeffreysbaai het onlangs ’n ‘tydlose skat’ in die see tussen Albatrosstrand en Seal Point gevind: dié Swart Casio-horlosie oortrek van seediertjies, is onlangs in die see naby Albatrosstrand in Jeffreysbaai gevind - en hou nog presies tyd. Foto:MONIQUE BASSON
TIK-tok-tik-tok . . .
Ywerige visserman en avonturier Frik Nortje (68) van Jeffreysbaai het onlangs ’n ‘tydlose skat’ in die see tussen Albatrosstrand en Seal Point gevind: ’n swart Casio-horlosie, oortrek met seediertjies wat nog tot op die sekonde reg tik-tok.
Volgens Nortje, snorkel hy gereeld wanneer dit laagwater is - dit is nou as hy nie visvang nie.
“Die horlosie het ongeveer twee meter onder die water tussen die rotse gelê,” sê Nortje wat weens sy vrees vir haaie, nooit te diep ingaan nie.
“Ek het ’n paar van die seediertjies van die gesig van die horlosie verwyder om te sien of dit nog werk. Hoewel dit onbekend is hoe lank die horlosie in die see was, hou dit nog presies tyd - tot my verbasing.”
Die horlosie - skulpe en al - beklee eersdaags ’n spesiale plek in Nortje se huis.
Slegs vier maande later het hy nog ’n Casio-horlosie uitgeduik. Én die werk ook. Hy gaan die horlosie vir sy kleinseun gee.
Nortje, wat die meeste van sy tyd by die see deurbring, se nuutste vonds is ’n beursie en twee selfone - dié kon hy aan die regmatige eienaar terugbesorg. Hy spog verder met ’n visstok wat hy tussen die rotse opgetel het.